**Griķu šķirnes ‘Aiva’ raksturojums un ieteikumi audzēšanai**

Griķu šķirne 'Aiva' izveidota LBTU Zemkopības institūtā Skrīveros. Šķirne 'Aiva' pieder pie griķu *Fagopyrum esculentum* Moench. Sugas, varietāte *alatigriseum*. Augu garums vidēji 85-100 cm, veldres izturība vidēja.

Šķirne vidēji vēlīna, veģetācijas periods no sadīgšanas līdz tehniskai gatavībai vidēji ir 67-73 dienas, bet mitrās sezonās tas var ievērojami pagarināties, sasniedzot pat 90 un vairāk dienas. Vidēji veģetācijas periods par 4-5 dienām garāks salīdzinājumā ar šķirni ‘Anita Belorusskaja'. Ziedu krāsa no baltas līdz sārtai, auglis – riekstiņš. Riekstiņu čaulas pelēkas ar mozaīkveida zīmējumu, riekstiņu forma trīsstūraina, riekstiņu spārni attīstīti vidēji. Izturība pret kaitekļiem un slimibam - vidēja.

Latvijas agroklimatiskajos apstākļos maksimālā iegūstamā riekstiņu raža ir 2.5-3.5 t ha-1, vidēji 1-1.5 t ha-1. 1000 riekstiņu masa līdz 28 g, čaulu saturs 22.7%.

Latvijas agroklimatiskajos apstākļos griķus ‘Aiva’ sēj maija beigās, taču jāseko līdzi meteoroloģiskajām prognozēm sējas laikā, lai izvairītos no salnām tuvākajās dienās pēc sējas. Izsējas norma parastā rindsējā ir 200-250 dīgstošās sēklas uz m2, tālrindās 150-200 gab m-2. Mēslošanai var izmantot gan vienkāršos, gan kompleksos minerālmēslus. Normas izvēlas saskaņā ar augsnes agroķīmiskajiem rādītājiem. Parasti slāpekļa norma nepārsniedz 60 kg ha-1, bet precīzas devas nosaka atkarībā no augsnes auglības un iekultivēšanas pakāpes. Orientējošās PK normas ir ap 80 kg ha-1 P2O5 un 120 kg ha-1 K2O.

Zemkopības institūtā veiktie pētījumi par griķu šķirnes ‘Aiva’ audzēšanas tehnoloģijas pilnveidošanu, t.sk., priekšaugu izvēli rāda, ka labs priekšaugs griķiem ir sarkanais āboliņš. Pēc sarkanā āboliņa audzētajiem griķiem sēklu raža 2017. gadā bija 2.1 t ha-1, kamēr pēc kamolzāles audzētie deva 1.8 t ha-1 sēklu ražu. Bet jāatceras, ka sējot griķus pēc tauriņziežiem, nedrīkst lietot pārmērīgi augstas slāpekļa devas, lai lieki neveicinātu veģetatīvās masas veidošanos un neprovocētu griķu veldrēšanos. Pozitīvus rezultātus uzrādīja šķidrā lapu mēslojuma izmantošana, izsmidzinot bora preparātu *Lyderis Bor* 1.0 l ha-1 griķu sējumā pirms ziedēšanas. Augstā audzēšanas agrofonā ar optimālu augu mēslošaua, šķidrais lapu mēslojums *Lyderis Bor* nodrošināja būtisku ražas pieaugumu.